raketblomst
Raketblomst, Kniphofia, slægt med ca. 60 arter af enkimbladede planter i græstræfamilien, udbredt i bjergene i tropisk Afrika og Sydafrika. De har tykke rødder, en basal roset af linjeformede blade og et langt, bladløst skaft, der øverst bærer en cylindrisk blomsterstand med oftest røde eller gule, rørformede blomster, der bestøves af fugle.
Enkelte arter og hybrider kan dyrkes som prydplanter på friland i Danmark, men de fleste trives bedst på frostfri steder, fx i vinterhaver.